Všeobecné   záväzné   nariadenie

obce    R a k o v i c e 

č. 4

O   NIEKTORÝCH   PODMIENKACH   

DRŽANIA   PSOV 

	
Obecné zastupiteľstvo v Rakoviciach na základe ustanovenia § 6 ods. 1 zákona č. 369/1990 Zb. o obecnom zriadení v znení noviel, v spojení s ustanovením § 11 ods. 4, písm. g) a m) citovaného zákona a v súlade s ustanovením § 3, 4, 5 a 6 zákona č. 282/2002, ktorým sa upravujú niektoré podmienky držania psov (ďalej len zákon o držaní psov), sa uznieslo na tomto všeobecne záväznom nariadení (ďalej len VZN):

Všeobecne záväzné nariadenie obce Rakovice č. 4
o niektorých podmienkach držania psov

§ 1
Účel úpravy

	Účelom tohto VZN je utváranie a ochrana zdravých podmienok, zdravého spôsobu života obyvateľov, zabezpečenie verejného poriadku a úprava niektorých podmienok držania psov (viď ustanovenie § 3, 4, 5 a 6 zákona o držaní psov).

§ 2
Predmet úpravy

1)	Toto VZN sa vydáva s cieľom upraviť niektoré podmienky evidencie a vodenia psov, ako aj súvisiace podrobnosti o znečisťovaní verejných priestranstiev.
2)	VZN sa nevzťahuje na služobných psov používaných podľa osobitných predpisov (viď § 1 ods. 2 zákona o držaní psov).

§ 3
Vymedzenie pojmov 

Podľa § 2 zákona o držaní psov :
a) zvláštnym psom je pes 
1.	používaný súkromnými bezpečnostnými službami podľa osobitného zákona, 
2.	používaný horskou službou,
3.	používaný pri záchranných, lokalizačných a likvidačných prácach pri plnení úloh civilnej ochrany,
4.	poľovný,
5.	ovčiarsky,
6.	vodiaci,
7.	počas výcviku alebo súťaže konanej podľa medzinárodného alebo národného skúšobného poriadku, 
b) nebezpečným psom je každý pes, ktorý pohrýzol alebo poranil človeka bez toho, aby bol   
     sám napadnutý alebo vyprovokovaný, ak nebol použitý v nutnej obrane alebo krajnej 
     núdzi,  
c) voľným pohybom psa je pohyb psa bez vôdzky mimo chovného priestoru alebo zariadenia na chov, za voľný pohyb psa sa nepovažuje pohyb zvláštneho psa bez vôdzky mimo chovného  priestoru alebo zariadenia na chov, ak je na základe výcviku ovládaný osobou, ktorá ho vedie.

§ 4 
Evidencia psov

1)	Prihlasovanie psov, evidencia a vydávanie známok sa vykonáva v súlade s ustanovením § 3 zákona o držaní psov.
2)	Každý pes držaný nepretržite viac ako 90 dní na území obce Rakovice podlieha evidencii psov. Držiteľ psa je povinný prihlásiť psa do evidencie v lehote 30 dní posledného dňa lehoty uvedenej v predošlej vete v mieste, kde sa pes v danom roku prevažne nachádza.
3)	Evidenciu a vydávanie známok vedie obecný úrad Rakovice. Do evidencie sa zapisuje:
-	evidenčné číslo psa
-	tetovacie číslo alebo údaj o čipovaní psa, ak ho pes má
-	meno, priezvisko a adresa trvalého pobytu držiteľa psa
-	umiestnenie chovného priestoru alebo zariadenia na chov, v ktorom sa pes na území obce zdržiava, ak sa umiestnenie nezhoduje s miestom trvalého pobytu držiteľa psa
-	skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi
-	úhyn psa
-	strata psa
      Každú zmenu skutočností a údajov, ktoré sa zapisujú do evidencie je držiteľ psa povinný     
      do 30 dní od zmeny skutočností oznámiť Obecnému úradu Rakovice. 
4)	Vydávanie prvej známky je bezplatné.
5)	Známka je neprenosná na iného psa. Odcudzenie, zničenie alebo stratu známky je držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť obci, kde je pes evidovaný. Obec vydá držiteľovi psa náhradnú známku.
6)	Úhrada za náhradnú známku sa stanovuje vo výške  1,5 €.

§ 5
Podrobnosti o vodení psa

Základné pravidlá vodenia psa sú upravené zákonom o držaní psov (§ 4 zákona).
1)	Základným pravidlom je, že za psa vždy zodpovedá držiteľ psa alebo osoba, ktorá psa vedie alebo nad psom vykonáva dohľad.
2)	Nebezpečný pes musí mať na verejnom priestranstve nasadený náhubok. Vodiť nebezpečného psa mimo chovný priestor môže len osoba, ktorá má spôsobilosť na právne úkony.
3)	Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol. Súčasne je povinný skutočnosť , že pes pohrýzol človeka bez toho,  aby bol sám vyprovokovaný alebo napadnutý, oznámiť obci, kde je pes evidovaný.
4)	Pes, ktorý sa voľne pohybuje mimo chovného priestoru, musí byť riadne označený známkou alebo čipom.
5)	Osoba, ktorá psa vedie alebo nad ním vykonáva dohľad, je povinná na požiadanie preukázať totožnosť psa.
6)	Vodiť psa na mieste so zákazom voľného pohybu možno len na vôdzke, bezpečne pripevnenej na obojku alebo prsnom prístroji. Pevnosť vôdzky a jej dĺžka musia byť primerané psovi a situácii tak, aby bolo možné psa ovládať v každej situácii. 
7)	Do vozidla verejnej dopravy možno vstupovať len so psom na vôdzke a s náhubkom.
8)	Zakazuje sa opustenie psa na verejnom priestranstve bez uviazania (napríklad pred obchodom a pod.) 
9)	Zakazuje sa opustenie nebezpečného psa alebo jeho zanechanie bez dozoru na verejnom priestranstve (aj opustenie nebezpečného psa priviazaného a opatreného náhubkom).

§ 6
Vymedzenie miest so zákazom voľného pohybu psov a vstupu so psom

Voľný pohyb psov je zakázaný:
-	na všetkých verejných priestranstvách obce Rakovice 
Miesta, kde sa zakazuje vstup so psom:
-	miestny cintorín
-	Obecný úrad Rakovice
-	dvor a objekty škôl: Materskej školy v Rakoviciach, Základnej školy v Rakoviciach,        	 		          Strednej odbornej školy v Rakoviciach     
 
§ 7
Znečisťovanie verejných priestranstiev

Povinnosti pri znečistení verejného priestranstva upravuje § 6 zákona o držaní psov.
Ak pes znečistil verejné priestranstvo výkalmi, je ten, kto psa vedie, povinný výkaly bezprostredne odstrániť.

§ 8
Sankcie

1)	Porušenie povinností upravených týmto VZN je priestupkom podľa § 7 zákona č. 202/2002 Z. z. 
2)	Priestupku sa dopustí držiteľ psa, ak
a)  neprihlási psa do evidencie
      b) umožní, aby psa viedla osoba, ktorá nespĺňa  podmienky ustanovené v § 4 ods. 1 a 2    zákona č. 282/2002 Z.z.
c) neohlási, že pes pohrýzol človeka bez toho, aby bol sám napadnutý alebo vyprovokovaný,    ak sa nepoužil v nutnej obrane alebo v krajnej núdzi,
      d)  neoznámi odcudzenie, zničenie alebo stratu známky.

Priestupku sa dopustí ten, kto psa vedie, ak
      a) neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol,
      b) nezabránil tomu, aby pes útočil alebo iným spôsobom ohrozoval človeka alebo zvieratá,
      c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,
      d) evidenčnou známkou nepreukáže totožnosť psa,
      e) nerešpektuje zákaz vstupu so psom alebo zákaz voľného pohybu psa

Obec môže uložiť pokutu vo výške od 16,5 € do 165,5 €. Ak sa držiteľ psa alebo ten, kto psa vedie dopustí priestupku opakovane, možno uložiť pokutu do výšky dvojnásobku horeuvedených pokút. 

§ 9
Záverečné ustanovenia

1)	V podrobnostiach a neupravených prípadoch o uplatnení tohto VZN rozhoduje starosta.
2)	Ostatné, vo VZN neupravené podrobnosti evidencie a držania psov, musia byť v súlade s ostatnými osobitnými predpismi, najmä  v súlade so zákonom o ochrane zvierat č. 115/1995 Z. z., zákonom o veterinárnej starostlivosti č. 337/1998 Z. z. v znení zákona č. 70/2000 Z. z., zákona č. 23/2002 Z. z. a vyhláškou o chove spoločenských zvierat č. 231/1998 Z. z..
3)	Na tomto všeobecne záväznom nariadení obce Rakovice sa uznieslo Obecné zastupiteľstvo v Rakoviciach dňa 12. decembra 2008, číslo uznesenia 105/2008.
4)	Zmeny a doplnky tohto všeobecne záväzného nariadenia schvaľuje Obecné zastupiteľstvo v Rakoviciach.  
5)	Ruší sa všeobecne záväzné nariadenie obce Rakovice o niektorých podmienkach držania psov zo dňa 15. decembra 2006. 
6)	Toto všeobecne záväzné nariadenie nadobúda účinnosť 15 dňom zverejnenia a to             dňa 1. januára 2009.

V Rakoviciach dňa 12. decembra 2008

                                                        Dušan  D a l o š
                                                          starosta obce